ส่วนที่ 1

ข้อมูลสรุป (Executive Summary)

ลักษณะการประกอบธุรกิจของบริษัท

บริษัท โซลาร์ตรอน จำกัด (มหาชน) (“SOLAR”) ก่อตั้งขึ้นเมื่อปี พ.ศ. 2529
ซึ่งได้แปรสภาพเป็นบริษัทมหาชนจำกัด เมื่อวันที่ 24 กันยายน 2547
และได้นำหุ้นสามัญขายในตลาดหลักทรัพย์แห่งประเทศไทยเมื่อวันที่ 30 มีนาคม 2548

ณ วันที่ 31 ธันวาคม 2554 บริษัทฯมีทุนจดทะเบียน 450 ล้านบาท เป็นทุนที่ออกและชำระแล้ว
398.23 ล้านบาท โดยมีที่ตั้งสำนักงานใหญ่ที่ 1000/65,66,67 ซอยสุขุมวิท 71 ถนนสุขุมวิท
แขวงคลองตันเหนือ เขตวัฒนา กรุงเทพมหานคร

บริษัทฯ ประกอบธุรกิจ ผลิตแผงเซลล์แสงอาทิตย์ และให้บริการ สำรวจ ออกแบบ
และติดตั้งระบบผลิตไฟฟ้าจากพลังงานแสงอาทิตย์อย่างครบวงจร โดยระบบที่บริษัทฯให้บริการ
อาทิเช่น (1) ระบบสูบน้ำด้วยไฟฟ้าจากเซลล์แสงอาทิตย์ (2)
ระบบผลิตไฟฟ้าจากเซลล์แสงอาทิตย์แบบมินิกริด (3)
ระบบผลิตไฟฟ้าด้วยเซลล์แสงอาทิตย์บนหลังคาบ้านและอาคารแบบเชื่อมต่อระบบจำหน่าย (4)
ระบบผลิตไฟฟ้าด้วยเซลล์แสงอาทิตย์สำหรับครัวเรือนชนบท (5)
ระบบไฟฟ้าแสงสว่างสาธารณะจากเซลล์แสงอาทิตย์ (6) ระบบผลิตไฟฟ้าด้วยเซลล์แสงอาทิตย์
เพื่อใช้ในระบบสื่อสารโทรคมนาคม (7) ระบบผลิตไฟฟ้าด้วยเซลล์แสงอาทิตย์
แบบผสมผสานแหล่งพลังงานต่างๆ (8) ระบบชุดสัญญาณไฟจราจรกระพริบ
ด้วยไฟฟ้าจากเซลล์แสงอาทิตย์ (9) ระบบน้ำหยดพลังงานแสงอาทิตย์ (10)
ระบบโรงไฟฟ้าจากพลังงานแสงอาทิตย์ เป็นต้น

ปัจจุบันบริษัทฯ อยู่ระหว่างการดำเนินการก่อสร้างโรงงานแห่งที่ 2
ภายในศูนย์เทคโนโลยีโซลาร์ตรอน เพื่อผลิตเซลล์แสงอาทิตย์ (Cell Factory Project)
แบบต้นน้ำเพื่อนำไปผลิตเป็นแผงเซลล์แสงอาทิตย์เป็นการรองรับการเติบโตของอุตสาหกรรมผลิตไฟฟ้าจากพลังงานแสงอาทิตย์ทั้งในและต่างประเทศ
เนื่องจากโครงการโรงงานผลิตเซลล์แสงอาทิตย์ดังกล่าวจัดเป็นกิจการที่ให้ความสำคัญ
และเป็นประโยชน์ต่อประเทศเป็นพิเศษจึงส่งผลให้บริษัทได้รับสิทธิและประโยชน์ด้านภาษีอากรสูงสุด
จากคณะกรรมการส่งเสริมการลงทุน

สรุปสถานะการเงินและผลการดำเนินงาน

สำหรับผลการดำเนินงานของบริษัทฯ ในปี 2554 มีผลทำให้ผลประกอบการโดยรวมเพิ่มขึ้นจากปีก่อน

ผลการดำเนินงานปี 2554 บริษัทฯ มีรายได้จากการขายและบริการเท่ากับ 1,266.70 ล้านบาท
บริษัทฯ มีอัตรากำไรขั้นต้นเท่ากับร้อยละ 7.45 และมีกำไรสุทธิเท่ากับ 29.29 ล้านบาท
ในส่วนของต้นทุนขายคิดเป็นเงิน 1,172.37 ล้านบาท หรือคิดเป็นร้อยละ 92.55
ของรายได้จากการขายและบริการ รายได้จากการขายและบริการเพิ่มขึ้นจากปี 2553 ร้อยละ
473.90 สาเหตุหลักเนื่องจากบริษัทได้รับงานจากโครงการโรงไฟฟ้าพลังงานแสงอาทิตย์ 2
โครงการ ขนาดรวม 44 เมกกะวัตต์

ณ 31 ธันวาคม ปี 2554 บริษัทฯ มีสินทรัพย์รวมเท่ากับ1,857.55 ล้านบาทประกอบด้วย (1)
สินทรัพย์หมุนเวียน 1,416.77ล้านบาท (2) เงินจ่ายล่วงหน้าค่าเครื่องจักรและอุปกรณ์ 263.10
ล้านบาท (3) ที่ดินอาคาร และอุปกรณ์-สุทธิ 251.78 ล้านบาท และ (4) สินทรัพย์ไม่หมุนเวียนอื่น
189.00 ล้านบาท

หนี้สินรวมเท่ากับ 879.13 ล้านบาทประกอบด้วย (1) หนี้สินหมุนเวียน 858.59 ล้านบาท (2)
หนี้สินไม่หมุนเวียน 20.54 ล้านบาท

ส่วนของผู้ถือหุ้นเท่ากับ 978.43 ล้านบาทประกอบด้วย (1) ทุนชำระแล้ว 398.23 ล้านบาท (2)
ส่วนเกินมูลค่าหุ้น 505.62 ล้านบาท (3) ส่วนเกินทุนจากการตีราคาสินทรัพย์ถาวร 34.38
ล้านบาท (4) สำรองตามกฎหมาย 39.68 ล้านบาท (5) กำไรสะสมที่ยังไม่ได้จัดสรร 0.52
ล้านบาท

สำหรับงวดสิ้นสุดธันวาคม ปี 2554 บริษัทฯ มีสินทรัพย์รวม 1,857.55 ล้านบาท
เพิ่มขึ้นเมื่อเทียบกับสินทรัพย์รวมจำนวน 1,222.83 ล้านบาท ณ สิ้นงวดปี 2553
สาเหตุหลักมาจาก 1) เงินสดและรายการเทียบเท่าเงินสดเพิ่มขึ้นเท่ากับ 118.56 ล้านบาท 2)
ลูกหนี้ชดเชยค่าเสียหายจากบริษัทประกันภัย เพิ่มขึ้นเท่ากับ 554.76 ล้านบาท ณ สิ้นสุดธันวาคมปี
2554 บริษัทฯ มีสินทรัพย์หมุนเวียน 1,416.77 ล้านบาท คิดเป็นสัดส่วนร้อยละ 76.27
และสินทรัพย์ไม่หมุนเวียน 440.78 ล้านบาท คิดเป็นสัดส่วนร้อยละ 23.73 ของสินทรัพย์รวม
โดยสินทรัพย์ที่สำคัญประกอบด้วย เงินสดและรายการเทียบเท่าเงินสด ลูกหนี้การค้า
ลูกหนี้ชดเชยค่าเสียหายจากบริษัทประกันภัย สินค้าคงเหลือ
เงินจ่ายล่วงหน้าค่าเครื่องจักรและอุปกรณ์ และที่ดิน อาคารและอุปกรณ์ ซึ่งคิดเป็นร้อยละ 85.04
ของสินทรัพย์รวม

สำหรับ ปี 2554 บริษัทฯ มีกระแสเงินสดจากการดำเนินงานเท่ากับ (111.16) ล้านบาท
อันเป็นผลมาจากบริษัทฯ มีลูกหนี้การค้าเพิ่มขึ้น 132.78 ล้านบาท เจ้าหนี้การค้าเพิ่มขึ้น 129.60
ล้านบาท บริษัทฯ มีกระแสเงินสดจากกิจกรรมการลงทุนในงวดนี้จำนวน 3.11 ล้านบาท เนื่องจาก
(1) บริษัทฯ มีเงินฝากประจำสถาบันการเงินที่มีข้อจำกัดในการใช้ลดลง 7.17 ล้านบาท (2)
ลงทุนในที่ดิน อาคาร และอุปกรณ์เพิ่มขึ้น 4.06 ล้านบาท และบริษัทฯ
มีกระแสเงินสดจากกิจกรรมการจัดหาเงิน เท่ากับ 226.60 ล้านบาท เนื่องจากบริษัทฯ
มีเงินสดรับจากการออกเสนอขายหุ้นกู้แปลงสภาพ 228.37 ล้านบาท โดยภาพรวมแล้วในปี 2554
บริษัทฯ มีกระแสเงินสดเพิ่มขึ้น-สุทธิ 118.55 ล้านบาท

อัตราส่วนทางการเงินในปี 2554 เมื่อเทียบกับปี 2553 เป็นดังต่อไปนี้

สรุปปัจจัยความเสี่ยงที่สำคัญ

1.  การเปลี่ยนแปลงทางภาวะเศรษฐกิจและการเมือง

  ปัจจัยสำคัญที่มีผลกระทบต่อการดำเนินการธุรกิจในขณะนี้คือผลกระทบจากวิกฤตเศรฐกิจโลก
  ทำให้การลงทุนต่างๆ ทั้งในระยะสั้นและระยะปานกลางซบเซา
  ซึ่งมีผลกระทบต่อการดำเนินธุรกิจต่างๆ โดยเฉพาะการส่งออก
  การท่องเที่ยวและการบริโภคในประเทศ ประกอบกับปัญหาทางการเมืองในประเทศ
  ซึ่งส่งผลต่อความเชื่อมั่นในการลงทุนของนักลงทุนต่างชาติ

  จากประสบการณ์ในการดำเนินธุรกิจกว่า 20 ปีที่ผ่านมา
  บริษัทประเมินว่าผลกระทบจากวิกฤตเศรษฐกิจโลก
  มีผลต่อยอดขายและมีผลต่อการเปลี่ยนแปลงราคาวัตถุดิบ อย่างไรก็ตามบริษัทฯ
  ให้ความสำคัญกับการพัฒนาผลิตภัณฑ์ที่ได้คุณภาพเพื่อควบคุมต้นทุนให้ต่ำและปรับแผนทางการตลาดและกระบวนการผลิตให้รองรับกับกระแสการประหยัดเชื้อเพลิง
  ควบคู่ไปกับการรักษาฐานลูกค้าเดิมและขยายการส่งออกไปยังตลาดใหม่ๆ อย่างต่อเนื่อง

2.  ความเสี่ยงจากการพึ่งพิงงานจากลูกค้าภาครัฐ

  ในช่วงอดีตที่ผ่านมา รายได้ประมาณร้อยละ 70
  ของบริษัทมาจากโครงการติดตั้งระบบไฟฟ้าจากพลังงานแสงอาทิตย์ให้กับโครงการของหน่วยงานราชการกลางและหน่วยงานราชการท้องถิ่น
  ดังนั้นหากในอนาคตรัฐบาลมีการชะลอหรือยกเลิกโครงการที่เกี่ยวกับการส่งเสริมการผลิตไฟฟ้าจากพลังงานแสงอาทิตย์
  หรือบริษัทไม่สามารถประมูลงานจากภาครัฐได้ อาจทำให้รายได้ในอนาคตลดลงอย่างมีนัยสำคัญ

  ธุรกิจการผลิตและจำหน่ายกระแสไฟฟ้าในปัจจุบันส่วนใหญ่เป็นการลงทุนด้านการพัฒนาสาธารณูปโภคของภาครัฐ
  ทำให้บริษัทต้องพึ่งพิงงานจากภาคราชการ อันเป็นลักษณะปกติของธุรกิจ
  และอุปสงค์จากภาครัฐมีอยู่อย่างต่อเนื่อง

  นอกจากนี้รัฐบาลต้องการสนับสนุนการผลิตไฟฟ้าจากพลังงานทดแทน
  แทนพลังงานจากเชื้อเพลิงธรรมชาติ
  ทำให้รัฐบาลประกาศนโยบายที่ชัดเจนเป็นแผนพัฒนาพลังงานทดแทนในการประชุมยุทธศาสตร์พลังงาน
  ซึ่งในระยะเริ่มต้นของการนำพลังงานแสงอาทิตย์มาใช้ประโยชน์
  ภาครัฐจะเป็นหน่วยงานหลักในการริเริ่มและลงทุนเพื่อกระตุ้นการบริโภคและสร้างขนาดตลาดดังที่ประสบความสำเร็จในกลุ่มประเทศพัฒนาแล้ว
  เช่น เยอรมันและญี่ปุ่น เป็นต้น อาทิเช่น
  การสนับสนุนการติดตั้งระบบการผลิตไฟฟ้าพลังงานแสงอาทิตย์(Adder) เป็นต้น

  ที่ในปีผ่านมาบริษัทเป็นผู้ติดตั้งระบบโรงไฟฟ้าพลังงานแสงอาทิตย์ให้กับบริษัทเอกชนขนาดใหญ่
  ซึ่งเป็นการขยายตลาดของบริษัทฯไปยังภาคเอกชนมากขึ้น
  ซึ่งในปัจจุบันการจัดทำโรงไฟฟ้าพลังงานแสงอาทิตย์สำหรับภาคเอกชนนั้น
  กำลังได้รับความสนใจเป็นอย่างมาก
  เนื่องจากเป็นการลงทุนที่คุ้มค่าได้ผลตอบแทนจากการขายไฟฟ้าเป็นระยะเวลายาว
  ซึ่งถือเป็นโอกาสที่ดีสำหรับบริษัทในการขยายงานในด้านนี้
  นอกจากนี้บริษัทยังมีแผนการผลิตแผงเซลล์แสงอาทิตย์เพื่อส่งออกไปยังทวีปยุโรปและในภูมิภาคเอเซียตะวันออกเฉียงใต้ด้วย

3.  ความเสี่ยงจากการเข้ามาในอุตสาหกรรมของคู่แข่งขันรายใหม่

  ในปัจจุบันรัฐบาลขาดความชัดเจนในเรื่องชนิดของพลังงานที่จะถูกเลือกมาใช้
  ดังนั้นการเติบโตของรายได้ของบริษัทในอนาคตอาจได้รับผลกระทบอย่างมีนัยสำคัญหากพลังงานแสงอาทิตย์ไม่ได้รับการสนับสนุนอย่างเต็มที่

  ปัจจัยที่เป็นตัวกำหนดการเลือกใช้ชนิดของพลังงานทดแทนขึ้นอยู่กับศักยภาพของพลังงานและต้นทุนในการจัดหาพลังงานแสงอาทิตย์เป็นพลังงานที่มีศักยภาพสูงมาก
  เมื่อเปรียบเทียบกับพลังงานจากลม จากน้ำ และจากชีวมวล เนื่องจาก
  ประเทศไทยเป็นประเทศที่ตั้งอยู่ในบริเวณเส้นศูนย์สูตร
  มีความสามารถในการนำพลังงานแสงอาทิตย์มาใช้ในการผลิตไฟฟ้ามากกว่าประเทศในสหภาพยุโรปถึงร้อยละ
  100 ไม่มีต้นทุนของวัตถุดิบ ไม่มีผลกระทบต่อสิ่งแวดล้อม
  สามารถขยายขนาดกำลังการผลิตให้มีขนาดใหญ่โดยไม่มีข้อจำกัด ถ้ามีพื้นที่รองรับเพียงพอ
  นอกจากนั้นต้นทุนการผลิตเซลล์แสงอาทิตย์ในปัจจุบันสูงกว่า

  อัตราค่าไฟฟ้านครหลวงเพียงร้อยละ 40
  และมีแนวโน้มว่าจะลดต่ำลงเรื่อยๆจากปริมาณการใช้งานที่เพิ่มมากขึ้น
  จนมีราคาต่ำกว่าต้นทุนค่าไฟฟ้าภายในอีก 15 ปีข้างหน้า
  ซึ่งทำให้ต้นทุนพลังงานแสงอาทิตย์สามารถแข่งขันในเชิงพาณิชย์ได้เป็นอย่างดี

4.  ความเสี่ยงจากความผันผวนของอัตราแลกเปลี่ยนเงินตราต่างประเทศ

  บริษัทมีการนำเข้าวัตถุดิบหลักคือเซลล์แสงอาทิตย์และวัตถุดิบบางชนิดที่ใช้ในการผลิตแผงเซลล์จากต่างประเทศ
  การเสนอราคาและการชำระเงินจะใช้เงินเหรียญสหรัฐและเงินยูโรเป็นหลัก
  ในขณะที่สินค้าส่วนใหญ่จะได้รับการจำหน่ายภายในประเทศในรูปของเงินบาท
  ทำให้บริษัทได้รับความเสี่ยงจากความผันผวนของอัตราแลกเปลี่ยนในกรณีที่ค่าเงินสกุลดอลลาร์สหรัฐหรือยูโรแข็งขึ้นเมื่อเทียบกับค่าเงินบาท

  ในการสั่งซื้อวัตถุดิบ
  บริษัทมีการจองสินค้าและกำหนดราคาสินค้าล่วงหน้าสำหรับโครงการที่ประมูลได้
  จากนั้นจึงทำการเปิดวงเงินเลตเตอร์ออฟเครดิต (L/C) เพื่อสั่งซื้อสินค้าจริงเป็นรายเดือน
  และทำสัญญาซื้อเงินตราต่างประเทศล่วงหน้า (Forward Contract) เต็มจำนวนสำหรับแต่ละ
  L/C ในช่วงที่อัตราแลกเปลี่ยนมีความผันผวนหรือมีแนวโน้มค่าเงินบาทจะอ่อนค่าลง

5.  ความเสี่ยงจากอัตราดอกเบี้ย

  บริษัทฯ มีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงิน
  เงินเบิกเกินบัญชี และวงเงินเลตเตอร์ออฟเครดิต (L/C) ที่มีการเรียกเก็บค่าธรรมเนียม
  อย่างไรก็ตามสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาดหรือมีอัตราดอกเบี้ยที่คงที่ซึ่งใกล้เคียงกับอัตราตลาดในปัจจุบัน
  รวมทั้งบริษัทฯใช้เงินสดหมุนเวียนมาลงทุนเป็นส่วนใหญ่ และทยอยชำระคืนเงินกู้มาโดยตลอด
  เป็นผลให้มีความเสี่ยงจากอัตราดอกเบี้ยในระดับที่ต่ำ